Malu Dreyer

Maria Luise Anna „Malu“ Dreyer (* 6. februara 1961 w Neustadće) je němska politikarka SPD, kotraž bě wot 2013 do 2024 ministerska prezidentka Porynsko-Pfalcy. Wona bě prěnja žona w tutym zastojnstwje a nawjedowaše wot 18. meje 2016 prěnju čerwjeno-žołto-zelenu koaliciju w tymle kraju – tak mjenowanu „amplu“ ze SPD, Zelenych a FDP. Wona je městopředsydka swojeje strony a předsydka rozhłosoweje komisije krajow. Wot 1. nowembra 2016 hač do 31. oktobra 2017 bě zdobom předsydka Zwjazkoweje rady.

Malu Dreyer bě hižo wot lěta 2002 jako ministerka za socialne, dźěło a swójbu čłonka krajneho knježerstwa w kabineće Kurta Becka.

Wona studowaše wot 1981 prawnistwo w Mohuču a absolwowaše w lěće 1987 druhe juristiske statne pruwowanje. Wot 1995 do 1997 bě hłownohamtska měšćanostka města Bad Kreuznach.

Dreyer je katolska a wot lěta 2004 zmandźelena z Klausom Jensenom, kiž bě wot 2007 do 2015 wyši měšćanosta Triera.

 Wotkazaj 

 Oficielna webstrona

Kategorija:Žona
Kategorija:Němc
Kategorija:Rodź. 1961
Kategorija:Čłon SPD
Kategorija:Němski ministerski prezident
Kategorija:Politika w Porynsko-Pfalcy
Kategorija:Politikar (20. lětstotk)
Kategorija:Politikar (21. lětstotk)